Moordverdagte vas ná ‘saamrygeleentheid’ met polisieFoto ter illustrasie. (Foto: SAPS Facebook) ŉ Moordverdagte is Sondag in hegtenis geneem nadat hy niksvermoedend op die agterkant van ŉ speurder se bakkie gespring het, vermoedelik op soek na ŉ saamrygeleentheid. Sers. Essie Esterhuyse, die speurder aan diens by die Kakamas-polisiestasie, is Sondagaand na ŉ moordtoneel ontbied toe ŉ onbekende man op die agterkant van sy bakkie gespring het. Die bakkie was nie ŉ gemerkte polisieviertuig nie. In plaas daarvan om na die moordtoneel te ry het Esterhuyse die 32-jarige man na die polisiestasie geneem. Volgens kapt. CJ Prins, polisiewoordvoerder in die Noord-Kaap, het Esterhuyse bloed op die man se broek opgemerk en onraad vermoed. Hy het sy kollegas versoek om die man fyn dop te hou terwyl hy die moordtoneel ondersoek. “Op die toneel is die lyk van ŉ 20-jarige vrou in ŉ veld naby die snelweg gevind. Die vrou is na bewering doodgeslaan en met ŉ skerp voorwerp gesteek,” het Prins gesê. Nadat Esterhuyse verskeie getuies ondervra het, het dit aan die lig gekom dat die man wat op die agterkant van sy bakkie gespring het, moontlik die hoofverdagte in dié moord is. Die verdagte, wat glo in ŉ verhouding met die oorledene was, is kort daarna in die polisiestasie in hegtenis geneem. Die waarnemende distrikskommissaris van die ZF Mgcawu-distrik, brig. Johny Besnaar, het Esterhuyse bedank vir sy paraatheid en ondersoekvaardighede wat gelei het tot die aanhouding en inhegtenisneming van die verdagte.